钦定古今图书集成/明伦汇编/家范典/第039卷 > 周礼 > 《春官》
## 钦定古今图书集成/明伦汇编/家范典/第039卷 > 周礼 > 《春官》

大司乐教国子“中和、祗庸、孝友。”

〈注〉中犹忠也。和，刚柔适也。祗敬庸有常也。善父母曰“孝”，善兄弟曰“友。”

以乐语教国子，兴道讽诵言语。

〈注〉兴者，以善物喻善事。道读曰“导”，导者言古以剀今也。倍文曰“讽”，以声节之曰“诵”，发端曰“言”，答述曰语。

以乐舞教国子，舞《云门》《大卷》《大咸》《大磬》《大夏》《大濩》《大
武》。

〈注〉此周所存六代之乐。黄帝曰：“《云门》《大卷》，黄帝能成名万物，以明民共财”，言其德如云之所出，民得以有族类。《大咸》《咸池》，尧乐也。尧能殚均刑法以仪民，言其德无所不施。《大㲈》，舜乐也，言其德能绍尧之道也。《大夏》，禹乐也。禹治水敷土，言其德能大中国也。《大濩》，汤乐也。汤以宽治民而除其邪，言其德能使天下得其所也。《大武》，武王乐也。武王伐纣以除其害，言其德能成武功也。

乐师“掌国学之政，以教国子小舞。”

〈注〉谓以年幼少时教之舞。《内则》曰：“十三舞勺，成童舞《象》。二十舞《大夏》。”